ዶክተር ቴዎድሮስ  አድሃኖም   የዓለም  ጤና ድርጅት ሥራቸውን በዛሬው ዕለት  ጀመሩ
የመጀመሪያው አፍሪካዊ የዓለም ጤና ድርጅት ዋና ዳይሬክተር ሆነው የተመረጡት ኢትዮጵያዊው ዶክተር ቴድሮስ አድኃኖም ሥራቸውን ዛሬ በይፋ ጀምረዋል። በአምስት ዓመት ቆይታቸው የዓለም ጤና ሽፋንን ማሳደግን ጨምሮ ለአምስት ዋና ዋና ጉዳዮች ትኩረት እንደሚሰጡም ተመልክቷል፡፡እኤአ  በ1945 የተባበሩት መንግስታት ድርጅት ጉባዔ በመንግስታቱ ድርጅት ጥላ ሥር ራሱን የቻለ ዓለም ዓቀፍ የጤና ድርጅት እንዲቋቋም ሀሳብ ቀረበ፡፡ በዓመቱም የድርጅቱ መተዳደሪያ ደንብ ፀድቆ ወደ ሥራ ገባ የዓለም ጤና ድርጅት፡፡በካናዳዊው ዶክተር ብሮክ ቺሾልም በዋና ዳይሬክተርነት መመራት ሀ ብሎ የጀመረው የዓለም ጤና ድርጅት ከአህጉረ አፍሪካ ውጭ ባሉ የተለያዩ አገራት ዜጎች በመመራት ነው ዛሬ ላይ የደረሰው፡፡እኤአ በሰኔ ወር 2017 የሥራ ዘመናቸው የተጠናቀቀውን የድርጅቱን ዋና ዳይሬክተር ቻይናዊቷን ዶክተር ማርጋሬትን ለመተካት ስድስት እጩዎች ለዋና ዳይሬክተርነት ተወዳደሩ፡፡  በመጨረሻም ኢትዮጵያዊው ዶክተር ቴድሮስ አድሃኖም በከፍተኛ ድምፅ በማሸነፍ የድርጅቱን ዋና ዳይሬክተርነት ቦታ ተረከቡ፡፡ በድርጅቱ ታሪክም የመጀመሪያው አፍሪካዊ ዋና ዳይሬክተርነትን ካባ ተጎናፅፈዋል፡፡ማንም የትም ቢሆን ምንም ዓይነት መድሎና መገለል ሳይደርስበት ጤናማ ኑሮ ሊኖር ይገባል የሚሉት ዋና ዳይሬክተሩ ይህን ለማሳካት የሚጠበቅባቸውን ሁሉ እንደሚወጡ ገልፀዋል፡፡የጤና ዘርፉን ለማሻሻልና የሰዎችን በጤንነት የመኖር ዕድልን ለማስፋት እንደሚተጉም ተናግረው ነበር፡፡እኤአ በ2030 ዕውን እንዲሆን በተነደፈው ዘላቂ የልማት ግብ የተቀመጡት ዕቅዶችም በየአገራቱ እንዲሳካ መሥራት የዕቅዳቸው የትኩረት አቅጣጫ ነው፡፡የዓለምን የጤና ዘርፍ ለማሻሻል ቃል በመግባት የድርጅቱን ዋና ዳይሬክተርነት መንበረ ሥልጣን የተቆናጠጡት ዶክተር ቴድሮስ አድሃኖም ዛሬ ሥራቸውን በይፋ ጀምረዋል፡፡ሁሉም ሰው ጤናው ተጠብቆ የተሻለ ኑሮን እንዲኖር ከሚመለከታቸው አካላት ጋር በመሆን ብርቱ ትግልና ርብርብ እንደሚያደርጉ ቃል ገብተዋል፡፡ለጥቃት ተጋላጭ የሆኑ ዜጎችን ህይወት መታደግና ጤናቸውን ማሻሻልም በስፋት የሚሄዱበት ጉዳይ መሆኑን ገልፀዋል፡፡በአምስት ዓመቱ የዋና ዳይሬክተርነት ቆይታቸው በአምስት ዋና ዋና ጉዳዮች ላይ ትኩረት እንደሚደርጉ መግለፃቸውን ከዓለም ጤና ድርጅት ድረ ገፅ የተገኘው መረጃ ያስረዳል፡፡በዚህም መሰረት የድርጅቱ ዋና ተልዕኮ የሆነውን የጤና ሽፋንን ማሳደግ ቀዳሚው ሲሆን በሽታዎችን ቀድሞ በማወቅ፣በመከላከል እና ድንገተኛ የጤና ህክምናን በአግባቡ ለማከናወን እንዲቻል የመንግስታትና የማህበረሰቡን አቅም ማጎልበት ትኩረት የተሰጠው ጉዳይ ነው፡፡የሴቶች፣ህፃናትና ጎልማሶችን ጤና ማሻሻል ሌላው በዋና ዳይሬክተሩ ትኩረት ያገኘ ጉዳይ ሲሆን ፤የከባቢ አየር ንብረት ለውጥ በጤና ዘርፍ ላይ እያሳደረ ያለውን ተፅዕኖ ማሳወቅና ተገቢው እርምጃ እንዲወሰድ ማድረግም በአምስት ዓመቱ ቆይታ ይዳሰሳል፡፡ግልፅ፣ተጠያቂ፣ ተሻጋሪና ተራማጅ የዓለም ጤና ድርጅትን ዕውን ማድረግ በዋና ዳይሬክተሩ ትኩረት የተቸራቸው ጉዳዮች ናቸው፡፡  